ওয়েব ডেস্ক : মহালয়ার সকাল মানেই বীরেন্দ্রকৃষ্ণ ভদ্রের গুরুগম্ভীর কণ্ঠে স্তোত্রপাঠ। এবছরও তার ব্যতিক্রম হয়নি। ভোর ৪টে বাজতেই রেডিওতে মহিষাসুরমর্দিনী। কিন্তু, এবারে মহিষাসুরমর্দিনী কানে কি একটু অচেনা লেগেছে? চেনা শ্লোকগুলোকেই অচেনা বলে মনে হয়েছে? আসলে এবার মহালয়াতে শ্রোতাদের জন্য এক চমক নিয়ে আসে অল ইন্ডিয়া রেডিও। কী সেই চমক? জানতে গেলে আমাদের পিছিয়ে যেতে বেশ অনেকগুলি বছর। ১৯৬১-৬২ সাল থেকে ১৯৭২-৭৩ সাল পর্যন্ত মহিষাসুরমর্দিনী বেশ কয়েকবার রেকর্ড হয়। নিজেদের সৃষ্টি নিয়ে বেশ কয়েকবার পরীক্ষা-নিরীক্ষা করেন শিল্পীরা। নতুনত্ব নিয়ে আসার চেষ্টা করেন। এতদিন পর্যন্ত প্রতিবছর মহলয়ার ভোরে আকাশবাণীতে বাজত শেষ রেকর্ডিংটা। কিন্তু এবার বাজানো হয় ১৯৬৬ সালের রেকর্ডিং। আর তাতেই চমক... এবারে যে মহিষাসুরমর্দিনীতে চমক থাকবে, তা অবশ্য আগেই জানিয়েছিল আকাশবাণী।